Ջուլիան Մուր

Ջուլիան Մուր (անգլ.՝ Julianne Moore, իրական անունը` Ջուլի Էնն Սմիթ (Julie Anne Smith), դեկտեմբերի 3, 1960(1960-12-03)[…], Fort Bragg, Հյուսիսային Կարոլինա, ԱՄՆ), ամերիկյան դերասանուհի և գրող։ Արժանացել է Օսկար (2015 թ.), երկու անգամ Էմմի (1988, 2012), երկու անգամ Ոսկե գլոբուս (2013, 2015), BAFTA (2015 թ.) և երկու անգամ ԱՄՆ կինոդերասանների գիլդիայի մրցանակներին (2013, 2015): Իր անունով աստղ ունի նաև Հոլիվուդյան փառքի ծառուղում։
Ջուլիան Մուրը հանդիսանում է նաև աշխարհի երեք հեղինակավոր կինոփառատոների մրցանակակիր` Կաննի, Բեռլինի և Վենետիկի (եռակի)։ Նա համարվում է բնավորության ամերիկյան առաջատար դերասանուհի, ով կարողանում է խաղալ ինչպես մեյնստրիմային, այնպես էլ ցածրաբյուջետային անկախ բեմադրություններում` առանձնանալով դերերի ընտրության մեջ իր խիզախությամբ և դերասանական խաղով։


== Կենսագրությունը ==
Ջուլիան Մուրը ծնվել է Հյուսիսային Կարոլինայի Ֆեյեթվիլ քաղաքում։ Նրա հայրը զինվորական դատավոր էր, իսկ մայրը` հոգեբան։ Ջուլիանն ընտանիքի ավագ երեխան էր և ուներ նաև կրտսեր քույր և եղբայր։ Նրա մանկության տարիներին ընտանիքը տեղափոխվում էր մի վայրից մյուսը, այդ իսկ պատճառով նա սովորել է Գերմանիայի Մայնի Ֆրանկֆուրտում գտնվող ամերիկյան քոլեջում, որն 1979 թվականին ավարտելուց հետո ընդունվել է Բոստոնի համալսարանին կից արվեստի դպրոց։ 1983 թվականին ստանալով բակալավրի աստիճան, տեղափոխվել է Նյու Յորք։
Սկզբնական շրջանում աշխատել է ռեստորաններում` որպես մատուցողուհի և տևական ժամանակ խաղացել բացառապես Բրոդվեյում, ինչպես նաև «Ինչպես է պտտվում աշխարհը» հեռուստասերիալում` կատարելով երկու դեր (1985-1988 թվականներին), որի համար արժանացել է Էմմիի ցերեկային մրցանակին։ 1980-ական թվականները նրա ստեղծագործական կյանքում նշանավորվում էին հիմնականում հեռուստատեսային ֆիլմերով։
Ջուլիան Մուրի առաջին աշխատանքը մեծ էկրանին, համարվում է «Հեքիաթները մութ կողմից» (1990 թ.) ֆիլմում կատարած դրվագային դերը, որից հետո նա սկսել է հայտնվել ոչ մեծ, երկրորդական դերերով այնպիսի ֆիլմերում, ինչպիսիք էին «Օրորոցը ճոճող ձեռքը» (1992 թ.), «Կարճ պատմություններ» (1993 թ.), «Մարմինը, որպես իրեղեն ապացույց» (1993 թ.) կինոնկարները և «Փախստականը» (1993 թ.) ֆիլմը` Հարիսոն Ֆորդի մասնակցությամբ։ Այդ շրջանում նա նկարահանվել է նաև «Ինն ամիս» (1995 թ.), «Վարձու մարդասպաններ» (1995 թ.), «Անվտանգություն» (1995 թ.), «Կյանքն ապրել Պիկասոյի հետ միասին» (1996 թ.), ինչպես նաև Լուի Մալի «Վանյան 42-րդ փողոցում» (1994 թ.) կինոնկարներում։
1997 թվականին, Սթիվեն Սփիլբերգի «Յուրայի ժամանակաշրջանի զբոսայգին. Կորուսյալ աշխարհ» ֆիլմի հաջողությունից հետո, այն ժամանակ դեռևս ոչ այնքան հայտնի ռեժիսոր Փոլ Թոմաս Անդերսոնի առաջարկով, Ջուլիանը նկարահանվեց պոռնոարդյունաբերության մասին պատմող «Գիշերները բուգի ոճով» (1997 թ.) ֆիլմում։ Կինոնկարում նրա դերը հաջողված էր և նա ներկայացվեց Օսկար և Ոսկե գլոբուս մրցանակների, իսկ 1998 թվականին նրա մասնակցությամբ թողարկվեց «Մեծ Լեբովսկին» կինոնկարը, որտեղ Ջուլիանը կատարում էր ֆեմինիստուհի նկարչուհու դերը։
Հատկապես դերասանուհու համար հագեցած էր 1999 թվականը, երբ նրա մասնակցությամբ թողարկվեցին հինգ ֆիլմեր։ Դրանցից առավել հաջողվածներից էին «Մագնոլիա» և «Վեպի ավարտը» կինոնկարները։ Հաջողությամբ էին պսակված նաև նրա դերակատարումները 2002 թվականին նկարահանված «Ժամեր» և «Դրախտից հեռու» ֆիլմերում։ Այդ ֆիլմերի համար նա ներկայացվել է Օսկար մրցանակի։ 2004 թվականին նա նկարահանվել է «Մոռացվածը» թրիլերում, որի շահույթը աշխարհում կազմել է 117 միլիոն դոլար։ Հաջողություն է ունեցել նաև 2006 թվականին նկարահանված «Մարդու երեխան» կինոնկարը։ Ջուլիան Մուրի լավագույն աշխատանքներից են նաև «Խաղը փոխվել է» (2012 թ.), «Դեռևս Էլիս» (2014 թ.), «Աստղային քարտեզ» (2014 թ.) կինոնկարները։


== Անձնական կյանքը ==
1986-1995 թվականներին Ջուլիան Մուրը ամուսնացած էր դերասան և ռեժիսոր Ջոն Գուլդ Ռուբինի հետ։ 1996 թվականից նա ապրում էր ռեժիսոր Բարթ Ֆրեյնդլիխի հետ։ Նրանք ամուսնացել են 2003 թվականին։ Ջուլիան Մուրն ամուսնուց մեծ է 9 տարով։ Նրանք ունեն երկու երեխա` որդի (ծնվ. 1997 թ.) և դուստր (ծնվ. 2002 թ.) և ապրում են Նյու Յորքում։
Ջուլիան Մուրը ԼԳԲՏ-ի իրավունքների կողմնակից է, աթեիստ և երբ նրան հարցրել են, թե ինչ կասի իրեն Աստված, երբ հայտնվի երկնքում, Ջուլիանը պատասխանել է. «Դե, երևի կասի, որ դուք սխալվում էիք, ես գոյություն ունեմ»։
Բնական տեսքը պահպանելու վերաբերյալ, Ջուլիան Մուրը դեմ է արտահայտվել բոտոքսին և պլաստիկ վիրահատությանը։ 2008 և 2012 թվականների նախագահական ընտրություններում Ջուլիան Մուրը Բարաք Օբամայի կողմնակիցն էր։


== Մասնակի ֆիլմագրությունը ==


== Ծանոթագրություններ ==